Kɛ je blema tɔ̃ɔ ɔ, nihi le kaa daimond ji tɛ ko nɛ he jua wa. A juaa ekomɛ dɔla ayɔhi abɔ. Se anɛ Mawu naa ní komɛ kaa a he jua wa wawɛɛ pe daimond loo tɛ kpahi lo?
Haykanush, nɛ e ngɛ Armenia, nɛ e ji fiɛɛlɔ nɛ a baptisii we lɛ ɔ na nɔ ko blɔ hiami womi ngɛ a we ɔ kasa nya. Sika kaadihi kɛ sika ngua ko ngɛ nɔ ɔ blɔ hiami womi ɔ mi. E bɔ e huno nɛ lɛ hu e ji fiɛɛlɔ nɛ a baptisii we lɛ lolo ɔ amaniɛ.
E kɛ e huno ɔ tsuo ngɛ ohia yee. A ye nihi hiɔ, se kɛ̃ ɔ, a mwɔ a yi mi kpɔ kaa a maa ngɔ adrɛs nɛ ngɛ blɔ hiami womi ɔ mi ɔ kɛ hla nɔtsɛ ɔ, konɛ a ngɔ sika a kɛ ha lɛ. Benɛ a na nɔtsɛ ɔ nɛ a ngɔ ní ɔmɛ kɛ ha lɛ ɔ, e kɛ e weku ɔ a nya kpɛ a he. Haykanush kɛ e huno ɔ de mɛ kaa níhi nɛ a ngɛ kasee ngɛ Baiblo ɔ mi ɔ lɛ ye bua mɛ nɛ a laa we ní ɔmɛ a nɔ ɔ nɛ. A susu kaa e sa nɛ a ye anɔkuale, nɛ a ngɔ he blɔ nɛ a ná a kɛ tsɔɔ mɛ nimli nɛ Yehowa Odasefohi ji, nɛ a ha mɛ asafo ɔ womi ɔmɛ ekomɛ.
Weku ɔ suɔ kaa a maa ke Haykanush sika ngɛ nɔ́ nɛ e pee ha mɛ ɔ he, se e ngɔɛ. E nɔ jena a, nɔtsɛ ɔ yo ɔ ya slaa Haykanush kɛ e huno ɔ, nɛ nɔtsɛ ɔ yo ɔ ngɔ diamond ga ko kɛ ba konɛ e kɛ ba na Haykanush si. E nyɛ Haykanush nɔ nɛ e ngɔ daimond ga a.
Kaa bɔ nɛ nyumu ɔ kɛ e weku ɔ a nya kpɛ a he ngɛ anɔkuale nɛ Haykanush kɛ e huno ɔ ye ɔ he ɔ, jã kɛ̃ nɛ nɔ́ nɛ Haykanush pee ɔ maa pee nihi fuu hu nyakpɛ. Se anɛ e maa pee Yehowa hu nyakpɛ lo? Kɛ anɔkuale nɛ a ye ɔ ma ha nɛ Yehowa maa nu he ha kɛɛ? Anɛ se nami ngɛ anɔkuale nɛ a ye ɔ he lo?
SUHI NƐ A HE JUA WA KULAA PE HE LO NYA NÍHI
Sane bimi nɛ ɔmɛ a heto nami yi. Nɔ́ he je ji kaa Mawu sɔmɔli le kaa ke a je Yehowa suhi kpo ɔ, ngɛ Yehowa hɛ mi ɔ, a he jua wa kulaa pe daimond, sika tsu, aloo he lo nya ní kpahi. Niinɛ, e slo níhi nɛ Yehowa naa kaa a he jua wa aloo a he jua wɛ ɔ ngɛ níhi nɛ nihi fuu naa kaa a he jua wa aloo a he jua wɛ ɔ a he. (Yes. 55:8, 9) Nɛ ke Yehowa sɔmɔli kase suhi nɛ Yehowa ngɛ ɔ saminya a, a ma ná he se wawɛɛ.
Wa naa enɛ ɔ ngɛ nɔ́ nɛ Baiblo ɔ de ngɛ nile kɛ nɔ́ sisi numi he ɔ he. Abɛ 3:13-15 ɔ de ke: "Nɔmlɔ nɛ le ní, nɛ e nuɔ nɔ́ sisi ɔ, a gbaa lɛ saminya. Ejakaa e he ngɛ se nami pe sika tsu, kɛ sika hiɔ. Nile he ngɛ se nami kulaa pe june; nɔ́ ko be nɛ o suɔ saminya nɛ a kɛ maa to nile he." Niinɛ, atsinyɛ jemi ko be he kaa Yehowa bua jɔ suhi kaa jã a he pe he lo nya níhi.
Nɛ anɔkuale yemi hu nɛɛ?
Yehowa nitsɛ yeɔ anɔkuale; e "yi lakpa." (Tito 1:2) E gu bɔfo Paulo nɔ kɛ ngma munyu nɛ nyɛɛ se nɛ ɔ kɛ ha Kristofohi nɛ a ji Hebri bi nɛ a hi si ngɛ kaseli ɔmɛ a be ɔ mi ɔ: "Nyɛɛ sɔle ha wɔ daa. Wa le kaa wa he nile bui wɔ fɔ; ejakaa be tsuaa be ɔ, wa suɔ nɛ waa kɛ anɔkuale yemi nɛ ba wa je mi ngɛ nɔ́ tsuaa nɔ́ mi."
Yesu Kristo pee nɔ hyɛmi nɔ́ kpakpa kɛ kɔɔ anɔkuale yemi he. Kaa nɔ hyɛmi nɔ́ ɔ, mo kai benɛ Osɔfo Nɔkɔtɔma Kayafa de Yesu ke: "I ngɛ mo kita kae ngɛ Mawu hɛ kalɔ ɔ biɛ mi kaa ke mo ji Kristo, Mawu Bi ɔ, de wɔ!" E ngɛ mi kaa anɔkuale nɛ Yesu maa tu ɔ ma nyɛ ma ha nɛ kojomi he ngua nɛ ji Sanhedrin ɔ maa po munyu kɛ fɔ e nɔ kaa e bɔ musu nɛ a maa gbe lɛ mohu lɛɛ, se e tu anɔkuale, nɛ e je e he si kaa lɛ ji Mesia a nɛ.
Wɔ hu nɛɛ? Ke wa ya je si himi ko mi nɛ e ba kaa waa ye lakpa aloo waa laa nihi níhi a nɔ konɛ wa ná he lo nya níhi ɔ, anɛ wa maa ya nɔ maa ye anɔkuale lo?
NƆ́ NƐ HAA NƐ E YEƆ KAA WA MAA YE ANƆKUALE
Ngɛ anɔkuale mi ɔ, e be gbɔjɔɔ kaa wa maa ye anɔkuale ngɛ nyagbe ligbi nɛ ɔmɛ a mi, ejakaa nihi fuu 'foɔ mɛ nitsɛmɛ pɛ a nɔ́ mi, nɛ a pee a he sika suɔli.' (2 Tim. 3:2) Ohia, aloo ní tsumi nɛ be ɔ ha nɛ e yeɔ ha nihi kaa a maa ye anɔkuale. Nihi fuu susu kaa tɔmi ko he kaa a maa ju, loo a maa sisi nihi, loo a kɛ a he maa wo ju kɛ fɔ ní peepeehi a mi. Nɔ́ nɛ ɔ he si wawɛɛ hluu kaa nihi fuu susu kaa tɔmi ko be he kaa nɔ ko maa ye lakpa konɛ e ná he lo nya níhi fuu. Ni komɛ nɛ a ji Kristofohi po pee we juɛmi nɛ da ngɛ nɔ́ nɛ ɔ blɔ fa mi, nɛ akɛnɛ a 'hɛ tsuɔ ngɛ sika he' he je ɔ, a be si dami kpakpa ngɛ asafo ɔ mi.
Se Kristofohi babauu kaseɔ Yesu. A yɔse kaa su kpakpa he jua wa kulaa pe ní nami loo he lo nya nɔ́ ko nɛ a ma ná. Enɛ ɔ he ɔ, nihewi kɛ yihewi nɛ a ji Kristofohi nɛ a ngɛ sukuu yae ɔ jui ke a ngɛ ka ngmae. (Abɛ 20:23) Ngɛ anɔkuale mi ɔ, tsa pi be tsuaa be nɛ nihi maa ke wɔ nɔ́ ko kaa bɔ nɛ e ji ngɛ Haykanush blɔ fa mi ɔ. Se ke wa yeɔ anɔkuale ɔ, ngɛ Mawu hɛ mi ɔ, lɔ ɔ tsɔɔ kaa wa peeɔ nɔ́ nɛ da, nɛ lɔ ɔ haa nɛ wa náa he nile kpakpa. He nile kpakpa se be.
Gagik nɔ hyɛmi nɔ́ ɔ tsɔɔ jã. E de ke: "Loko ma ba pee Kristofo no ɔ, i tsuɔ ní ngɛ ní tsumi he ngua ko mi. Nitsumitsɛ ɔ sume nɛ e woɔ to, nɛ se nɛ e náa a, bɔɔ ko pɛ nɛ e kɛ peeɔ akɔtaa. Akɛnɛ imi nɛ i hyɛɔ ní tsumi ɔ nɔ he je ɔ, e haa nɛ i kɛ nɔ nɛ ba heɔ to ɔ 'peeɔ kake,' nɛ i woɔ nɔ ɔ kotoku mi nɔ́ ko, nɛ e maa e hɛ kɛ fɔɔ jamɛ a ju kɛ fɔ ní peepee ɔ nɔ. Enɛ ɔ he ɔ, nihi le mi kaa i yi anɔkuale. E ngɛ mi kaa a woɔ mi hiɔ saminya mohu lɛɛ, se benɛ i ba kase anɔkuale ɔ, i kpa jamɛ a ní tsumi ɔ. I bli imi nitsɛ ye ní tsumi. Nɛ kekleekle ligbi nɛ i je ní tsumi ɔ sisi ɔ, i ngɔ kɛ wo mlaa sisi, nɛ i wo tohi tsuo nɛ e sa kaa ma wo ɔ."
Gagik de ke: "Se nɛ i náa ngɛ ní tsumi ɔ mi ɔ nɔ ba gbɔ kulaa, enɛ ɔ he ɔ, nɔ́ nɛ i kɛ ye weku ɔ maa ye po pee dengme. Se kɛ̃ ɔ, i ngɛ bua jɔmi amlɔ nɛ ɔ. I ngɛ he nile kpakpa ngɛ Yehowa hɛ mi. Ye bi nyumuwi enyɔ ɔmɛ kase nɔ́ ko kɛ je nɔ́ nɛ i pee ɔ mi, nɛ ye he hu ba su kɛ ha he blɔhi ngɛ asafo ɔ mi. Nihi nɛ a hyɛɔ to womi nɔ, kɛ ni kpahi nɛ i kɛ mɛ tsuɔ ní ɔ le mi kaa i yeɔ anɔkuale, nɛ a jeɔ ye yi."
YEHOWA YEƆ BUA WƆ
Yehowa suɔ nihi nɛ a kɛ níhi nɛ e tsɔɔ mɛ ɔ tsuɔ ní, nɛ a jeɔ e su kpakpa amɛ kpo ɔ. Anɔkuale yemi piɛɛ su nɛ ɔmɛ a he. (Tito 2:10) Yehowa ha nɛ Matsɛ David ngma ke: 'Kɛ je ye nihe be mi kɛ ba si ye wami si nɛ ɔ, i nɛ kaa Yehowa kua nɔ ko nɛ peeɔ nɔ́ nɛ da. E bimɛ hu, i nɛ kaa a ngɛ ní bae.'
Anɔkualetsɛ Rut nɔ hyɛmi nɔ́ ɔ ha nɛ wa na kaa munyu nɛ ɔ ji anɔkuale. E mɛtɛ Naomi nɛ ji e nganyɛ ɔ he gbagbanii, nɛ benɛ e bwɔ po ɔ, e si we lɛ. Rut hia kɛ ho Israel ya, konɛ e nyɛ nɛ e ja anɔkuale Mawu ɔ. (Rut 1:16, 17) Benɛ Rut ngɛ Israel ɔ, e tsɔɔ kaa e yeɔ anɔkuale nɛ e tsuɔ ní wawɛɛ. E ya kpɛteɔ niye ní ngɛ nihi a ngmɔhi a mi kaa bɔ nɛ Mlaa a ngmɛɔ blɔ kaa nihi nɛ a pee ɔ. Kaa bɔ nɛ Yehowa si we David ɔ, e si we Rut kɛ Naomi hulɔ. (Rut 2:2-18) Tsa pi he lo nya níhi pɛ nɛ Yehowa ha Rut, e pee níhi fuu ha lɛ. E ha nɛ Rut ba pee Matsɛ David kɛ Mesia a, a nanakasowa!
Eko ɔ, sika bɔɔ ko pɛ lɛ Yehowa sɔmɔli a kpɛti ni komɛ náa, enɛ ɔ he ɔ, e he waa ha mɛ kaa a nine maa su a hiami níhi a nɔ. A sume kaa a maa gu nɔ sisimi blɔ ko nɔ kɛ ná a he, mohu ɔ, a bɔɔ mɔde kaa a ma tsu ní wawɛɛ. Enɛ ɔ tsɔɔ kaa a naa Mawu su kpakpa amɛ nɛ anɔkuale yemi piɛɛ he ɔ kaa a he jua wa pe he lo nya ní.
Kristofohi nɛ a ngɛ je kɛ wɛ ɔ peeɔ a ní kaa Rut nɛ a wo e ta ngɛ Baiblo ɔ mi ɔ. A ngɛ hemi kɛ yemi kaa Yehowa ngɛ he wami nɛ e kɛ ma nyɛ maa ye bua mɛ. A ngɛ hɛ kɛ nɔ fɔmi nɛ mi wa ngɛ Yehowa mi. Yehowa wo si ngɛ e Munyu ɔ mi ke: "I be mo sie, nɛ i be mo kuae gblegbleegble." (Heb. 13:5) Kɛ je blema a, Yehowa ha nɛ wa na kaa e ma nyɛ maa ye bua nihi nɛ a be nɔ́ ko se a yeɔ lɛ anɔkuale be tsuaa be ɔ. Yehowa yeɔ e si nɛ e wo e sɔmɔli kaa e ma ha mɛ a hiami ní ɔ nɔ.
Niinɛ, eko ɔ, adesahi maa na daimond kɛ ní kpahi kaa a he jua wa. Se wa ma nyɛ ma ná nɔ mi mami kaa ke wa yeɔ anɔkuale, nɛ wa jeɔ su kpakpa kpahi kpo ɔ, wa hiɔwe Tsɛ ɔ bua maa jɔ wa he, nɛ e maa bu wɔ kaa wa he jua wa pe juetlihi nɛ nihi buɔ kaa a he jua wa!